Guvernul României a aprobat, în şedinţa de astăzi, o Ordonanţă de Urgenţă care vine în sprijinul autorităţilor locale, aducând o serie de modificări pentru flexibilizarea procedurilor prin care sunt finanţate proiectele în cadrul Programului Naţional de Investiţii "Anghel Saligny". Sunt peste 1.500 de proiecte de investiţii care vor putea fi finanţate ca urmare a acestor modificări, conform unui comunicat transmis redacţiei.
De asemenea, printr-un Memorandum aprobat tot astăzi la iniţiativa Ministerului Dezvoltării, se va asigura plata pentru lucrări deja executate în cadrul Programului "Anghel Saligny", Programului Naţional de Dezvoltare Locală (etapele 1 şi 2) şi Planului Naţional de Redresare şi Rezilienţă (PNRR).
"Este vorba despre aproape 1 miliard de lei, fonduri puse la dispoziţia Ministerului Dezvoltării pentru investiţii aflate în derulare în comunităţile locale din întreaga ţară, pentru realizarea sau modernizarea sistemelor de alimentare cu apă şi canalizare, a drumurilor, podurilor şi a reţelelor inteligente de distribuirea gazelor naturale", a precizat ministrul Adrian-Ioan Veştea, potrivit comunicatului.